**Марказий банк Раиси М.Б. Нурмуратовнинг 2024 йил   
25 январдаги Марказий банк бошқаруви йиғилиши натижалари юзасидан ташкил этилган матбуот анжуманидаги   
МАЪРУЗАСИ**

Бугун Марказий банк бошқарувининг таянч йиғилишида жорий ва кутилаётган ички ҳамда ташқи иқтисодий шароитлар ҳамда улар асосида **янгиланган макроиқтисодий прогнозлар** батафсил кўриб чиқилди.

Муҳокамалардан келиб чиқиб, асосий ставкани йиллик **14 фоиз даражасида** сақлаб қолиш тўғрисида қарор қабул қилдик. Ушбу қароримиз қуйидагилар билан изоҳланади.

***Биринчидан, йил давомида инфляция даражасининг жорий кўрсаткичлар доирасида шаклланиши бўйича кутилмаларимиз кучаймоқда.***

Инфляция динамикаси 2023 йил бошига нисбатан пасайиб,йиллик **8,8 фоизни** ташкил этди, **иқтисодиётда жорий инфляцион босимларни** кўрсатувчи ойлик кўрсаткичлар мавсумий омиллар таъсирига қарамасдан йилнинг сўнгги 3-4 ойларида ўзгаришсиз шаклланди.

Айни пайтда, истеъмол саватидаги **товарлар гуруҳида** инфляциянинг пасайишига қарамасдан, **хизматлар инфляцияси** охирги чоракда бироз тезлашди *(йиллик 8 фоиздан 8,7 фоизгача).*

Хизматлар инфляциясининг тезлашиши, келгусида талаб томонидан умумий инфляцияга оширувчи босимларнинг сақланиб қолиши бўйича эҳтимолларни кучайтирмоқда.

Умуман олганда, иқтисодиётда инфляцион жараёнларни юзага келиши ва сақланиб қолаётганлиги, юқори **талаб шароитларига айрим таклиф компонентларининг тўлиқ мослаша олмаётганлиги** билан изоҳланади.

**Базавий инфляция** даражаси 2023 йил якуни билан **8,5 фоизни** ташкил этиб, умумий инфляцияга ҳиссаси **6,5 фоиз бандгача** қисқарди.

2025 йил охирида **5 фоизлик – инфляцион таргетга** эришишимиз ва инфляциянинг барқарор пасайиши учун товар ва хизматлар гуруҳининг барча компонентларида ўсиш суръатлари секинлашиши муҳим аҳамият касб этади.

*Бугунги кунда, истеъмол саватида нархлари* ***5 фоиздан*** *юқори ошган товарлар ва хизматлар улуши* ***82,5 фоиз*** *ҳамда вазни бўйича улуши эса* ***75,2 фоиз*** *даражасида қолмоқда.*

Аҳоли ва тадбиркорлик субъектларининг **инфляцион кутилмалари** динамикаси инфляция даражасидан юқори шаклланмоқда. Хусусан, декабрь ойи якунлари бўйича аҳоли кутилмалари **13,6 фоизни** ва тадбиркорлар бўйича эса октябрь ойидаги тўғриланишлар таъсирида   
**13,7 фоизни** ташкил этиб, ўтган сўровга нисбатан бироз ошди.

Ушбу омилларни ҳисобга олиб, янгиланган макроиқтисодий прогнозларимизга кўра, **асосий сценарий** бўйича 2024 йилда умумий инфляция **8-9 фоиз**, базавий инфляция **7-8 фоиз** атрофида шаклланиши прогноз қилинмоқда.

Жорий йилда макроиқтисодий ривожланишнинг қайси сценарий шартлари асосида кечиши ташқи иқтисодий омиллар билан бирга мақроиқтисодий барқарорликни таъминлашнинг ички омиллари, яъни таркибий ислоҳотлар суръатлари, фискал интизом ва пул-кредит сиёсати таъсирчанлигига боғлиқ бўлади.

Айни пайтда, айрим тартибга солинадиган нархларнинг оширилиши, акциз ва қўшилган қиймат солиғи ҳамда истеъмол товарлари импорти бўйича киритилган сўнгги ўзгартиришлар нархларга маълум бир таъсири кейинги ой ва чоракларда намоён бўла бошлайди.

Шу сабабли, бу борада Вазирлар Маҳкамасининг тегишли қарори қабул қилинди. Масъул вазирлик ва идоралар билан  
биргаликда нархлар барқарорлигини таъминлаш ва бир марталик тўғриланишларнинг инфляцияга таъсирини минималлаштириш бўйича тегишли чора-тадбирлар амалга оширилади.

Бунда асосий эътибор, истеъмол бозорларида энг муҳим **маҳсулотлар таклифини** кўпайтиришга қаратилади.

***Иккинчидан, иқтисодиётда юқори истеъмол ва инвестицион фаолликнинг бардавом бўлиши прогноз қилинмоқда.***

2023 йил якунлари бўйича **иқтисодий ўсиш суръатлари 6 фоизни** ташкил қилди. Асосий капиталга инвестициялар ҳажми юқори суръатларда ўсиши давом этмоқда ва бу келгусида ялпи таклиф омилларни кучайтиришга замин бўлади.

*2023 йилда асосий капиталга йўналтирилган инвестициялар ҳажми* ***352 трлн*** *сўмга етиб, 2022 йилга нисбатан* ***22 фоизга*** *ўсди. Тўғридан-тўғри хорижий инвестициялар ҳажми –* ***7,2 млрд*** *долларни ташкил этиб, қарийб* ***2 баробарга*** *ошди.*

Тижорат банклари томонидан **иқтисодиётга ажратилган кредитлар ўсиши** ва **фискал рағбатлантиришларнинг** юқори бўлганлиги ҳамда **пул ўтказмалари** 2023 йилда иқтисодий фаолликни **молиявий жиҳатдан** қўллаб-қувватловчи омиллардан бўлди.

Хусусан, 2023 йил якунлари бўйича:

иқтисодиётга 2022 йилга нисбатан **24 фоизга** кўп кредитлар йўналтирилди.

умумий **фискал дефицит** ялпи ички маҳсулотга нисбатан  
**5,5 фоизни** ташкил этиши кутилмоқда.

трансчегаравий пул ўтказмалари канали орқали мамлакатимизга – **11,4 млрд** долларлик маблағлар кириб келди.

Хорижий пул ўтказмалари 2022 йилга нисбатан **33 фоизга** қисқарган бўлса-да, ўзининг узоқ муддатли тренди доирасида шаклланган. Жорий йилда ҳам пул ўтказмалари фундаментал тренди доирасида ўсиб бориши ва аҳоли даромадлари ўсишига ижобий ҳисса қўшиши кутилмоқда.

Аҳолининг реал даромадларини 2023 йилда **4,6 фоизга** ўсишига эришилди. Реал даромадларнинг ижобий динамикаси ялпи талабни қўллаб-қувватловчи асосий драйверларидан бўлиб қолмоқда.

Бу ўз навбатида, банк тизимига қўшимча маблағларни кириб келишига ва **аҳолининг депозитлар динамикасини** ўсувчи суръатларини ошиб боришига ҳам замин яратади.

Макроиқтисодий кутилмаларга кўра, 2024 йил якунлари бўйича ялпи ички маҳсулотнинг реал ўсиши **5,5-6 фоиз** атрофида бўлиши кутилмоқда.

Иқтисодий ўсишнинг асосий омиллари сифатида истеъмол талаби ўзгаришининг юқори суръатларда бўлиши, тўғридан-тўғри хорижий ва маҳаллий инвестициялар ҳажмининг кўпайиб бориши прогноз қилинмоқда.

Шунингдек, жорий йилда ҳам банк кредитларининг ижобий ўсиш динамикаси сақланиб қолиши ва бу кўрсаткичнинг ЯИМ номинал ўсиши доирасида шаклланиши кутилмоқда.

Кўрилаётган **макропруденциал чоралар** чакана кредитлашнинг айрим сегментларида (таъминланмаган кредитлар) ўсиш суръатини бироз секинлаштириши мумкин.

Ажратилаётган кредитлар асосан, истеъмолни қўллаб-қувватловчи хусусиятга эга эканлиги келгусида талаб инфляциясининг узоқроқ муддат сақланиб қолиши бўйича сигналларни кучайтирмоқда.

Таъкидлаш жоизки, **автокредит ва микроқарз** бўйича тенденциялардаги **хатарлар** ҳали тўлиқ бартараф этилгани йўқ. Ушбу сегментдаги **хатарлар концентрациялашувини** олдини олиш мақсадида макропруденциал чораларни кучайтириб борамиз.

Бу чоралар, ўз навбатида, бошқа сегментларда ҳам фоиз ставкаларининг пасайишига хизмат қилади.

***Учинчидан, қатъий ташқи молиявий шароитларнинг сақланиб қолиши кутилмоқда. Реал самарали алмашув курсига нисбатан юқори босимлар кутилмаяпти.***

Халқаро молия ташкилотлари ҳисоб-китобларига кўра, молиявий шароитлар ва жаҳон савдосининг сустлашиши натижасида 2024 йилда **глобал иқтисодий ўсиш 2,3-2,5 фоиз** атрофида бўлиши прогноз қилинмоқда.

Қатъий молиявий шароитлар, меҳнат бозорларининг мувозанатлашиши ва хомашё товарлари нархларининг пасаювчи динамикаси таъсирида **глобал инфляция** 2024 йилда ҳамсекишлашишда давом этиши кутилмоқда.

Етакчи марказий банклар томонидан 2024 йилнинг иккинчи ярмидан бошлаб пул-кредит шароитларини юмшатиш фазасига ўтилиши келгуси йиллардан ташқи молиявий ресурслар нархининг пасайишига ҳамда жалб этиш имкониятларининг ортишига хизмат қилиш эҳтимоли юқори.

**Импорт динамикасида** ҳам юқори ўсиш суръатлари сақланиб қолмоқда. Бу бир томондан, ички иқтисодий фаолликни ошиб бораётганлиги билан изоҳланса, иккинчи томондан, импорт ва инвестиция мақсадлари учун **валюта маблағларига бўлган** эҳтиёжни оширади.

2023 йилда экспорт ва импорт динамикаси таъсирида **сўм алмашув курси девальвацияси** йил якунлари бўйича **9,8 фоизни** ташкил этди.

Курснинг аксарият девальвацион даври йилнинг иккинчи ярмига тўғри келиб, савдо ҳамкорлар валюта курсларидаги ўзгаришлар ва ташқи савдо балансидаги шаклланган ҳолат алмашув курсига маълум даражада босимни кучайтирди ва девальвация суръатларини тезлаштириди.

Савдо-ҳамкорлардаги жорий иқтисодий тенденциялар ва кутилмаларни инобатга олиб, келгуси ойларда сўмнинг реал алмашув курсига нисбатан **юқори босимлар кузатилмаслиги** кутилмоқда.

***Тўртинчидан, пул бозоридаги шароитлар нисбатан қатъий фазада шаклланиб, депозитлар бўйича ижобий реал фоиз ставкалари ўсиб бормоқда.***

Пул бозоридаги фоиз ставкалари динамикаси 2023 йил давомида **асосий** **ставка фоиз коридори доирасида** шаклланиб, реал фоиз ставкалари **4 фоиз** атрофида бўлди.

Банк тизимида ликвидликдаги **таркибий профицитнинг** қисқариб бориши билан бир қаторда, пул бозорида **операциялар фаоллашуви** кузатилмоқда.

Пул бозоридаги қисқат муддатли фоиз ставкаларини жорий йил давомида ҳам **тўлиқ фоиз коридори доирасида** ва асосий ставкага яқин даражада шакллантириш борасида барча чоралар кўриб борилади.

Хусусан, жорий йилдан бошлаб, пул-кредит сиёсати операцион механизмини ривожлантириш мақсадида бир қатор ўзгартиришлар киритилди. Банкларга кун давомида ликвидлик тақдим этишни назарда тутувчи “**кунлик кредит инструменти**” жорий қилинади. Банклараро пул бозоридаги операциялар **давомийлиги узайтирилади**.

Шунингдек, жорий йилда янги молиявий институт, **микромолия банклари** ташкил этишнинг ҳуқуқий асослари яратилади, микромолия хизматлари қамровини кенгайтириш ва молиявий оммобопликни оширишга алоҳида эътибор қаратилади.

**Миллий валютадаги депозитлар** бўйича юқори реал фоиз *(7 фоиз атрофида)* ставкалари шароитида банк депозитлари ҳажмининг юқори ўсиш суръатлари жорий йилда ҳам сақланиб қолиши кутилмоқда.

Одатда, **миллий валюта барқарорлиги** борасида гапирганда, миллий валютада **жамғаришга ва харажат қилишга бўлган мойилликнинг** сўнгги йилларда қанчалик даражада ўзгарганлигига ҳам аҳамият берилади.

Президентимиз томонидан тасдиқланган “Инфляцион таргетлаш режимига ўтиш Стратегияси”да банк тизимида **аҳоли депозитларини** ошириш, халқимизнинг **маблағларини** омонатларга жалб қилишни кучайтириш ҳам асосий йўналишлардан бири сифатида белгилаб берилган.

Биргина мисол, 2019 йилни бошида **аҳолининг банк тизимидаги депозитларининг** умумий ҳажми **2 млрд** доллар эквивалентини ташкил этган.

**2023 якунлари бўйича ушбу кўрсаткич 7 млрд доллар эквивалентига етди.**

Сўнгги **3 йилдан бери** миллий валютадаги муддатли депозитлар ҳажми йилига **1,5 баробардан** ўсиб келмоқда.

**Аҳолимизнинг** **жамғариш кайфиятини** ва **жамғаришга бўлган мойиллигини** ўрганиш мақсадида 2021 йилдан бери республикамизнинг **барча ҳудудларида сўровлар** ўтказиб келинмоқда.

Сўровлар натижаларига кўра, аҳолининг **банк тизимига бўлган ишончи ортаётганлиги** ва **жамғариш кайфияти йилдан-йилга яхшиланаётганлигини** эътироф этиш мумкин.

*Хусусан, 2021 йилда респондентларнинг* ***40 фоизи******келгусида жамғармалари кўпайишини*** *билдирган бўлса, 2023 йил якунида ушбу кўрсаткич* ***60 фоизгача*** *ошди.*

*Шунингдек, 2021 йилда аҳолининг* ***47 фоизи*** *иқтисодиёт ва банк тизими* ***истиқболлари яхшиланишига*** *ишонч билдирган бўлса,   
2023 йилда ушбу рақам* ***70 фоизга*** *етди.*

Ушбу кайфиятлар келгусида банк тизими учун ички ресурслар базасини янада кенгайтириш, депозитлар ҳажмини кескин ошириб боришда муҳим аҳамият касб этади.

Умуман олганда, банк тизимига кириб келаётган ушбу маблағлар, албатта биринчи навбатда, барқарор **макроиқтисодий ўсишни** қўллаб-қувватлашга, **инвестицион ва ишлаб чиқариш лойиҳаларини** молиялаштиришга хизмат қилади.

Жорий йилда ҳам **инфляцион таргетлаш** режими доирасида **макроиқтисодий барқарорликни** таъминлашга қаратилган ёндашув давом эттирилади.

Асосий ставка бўйича келгуси қарорларни инфляциянинг янгиланган прогнозлари ва кутилмалардан келиб чиқиб қабул қиламиз ва инфляциянинг **5 фоизлик** таргет кўрсаткичига эришиш учун зарур пул-кредит шароитларини таъминлаб борамиз.